Orla Hav (S), 2011-12-01:
Fra socialdemokratisk side er vi stolte over og begejstrede for den placering, landbruget har i det danske samfund og i regeringsgrundlaget.
Danmark har udviklet sig som landbrugsland.
Danmark har et dygtigt og effektivt landbrug, der i kraft af stor omstillingsparathed og kvalitetsbevidsthed og innovationsevne hører til de fremmeste i verden.
Det står vi ved, og det bakker vi op om.
Landbruget har til alle tider været udfordret og har skullet finde nye løsninger på samtidens udfordringer.
Lad mig bare nævne et par historiske.
I 1800-tallet skete en stor omstilling fra kornproduktion til forædlet animalsk produktion som følge af dampskibsfartens indtog på transportmarkedet.
De små familiebrug dukkede op som en del af udviklingen af landbrugsprodukterne og som en del af en social rejsningsstrategi for samfundet.
I efterkrigsperioden blev teknologien voldsomt udviklet, og den lille, grå Fergusontraktor skabte nærmest en revolution i landbruget.
I vores tid har vi oplevet, at små enheder er blevet omdannet til endog meget store enheder.
Udfordringerne består i at sikre, at natur- og produktionsland kan forenes.
Landbrugets store effektivitet kommer tæt på naturens balancer, og her må der regulering til, hvis vi både vil have produktion og natur.
Vi har stor tiltro til, at landbruget også kan håndtere denne udfordring, men det kræver kloge beslutningsprocesser og inddragelse af erhvervets kompetencer og interesser.
Samfundet skal skabe dette møde, og vi synes, at regeringen har set rigtigt ved at etablere en natur- og landbrugskommission, der skal analysere og give bud på løsninger af landbrugets vilkår fremover.
Økonomisk er landbruget udfordret af en stor gæld, der er oparbejdet i tider, hvor man måske skulle have rådet til en smule forsigtighed frem for at tillade markedsbetingelserne nærmest inflationslignende tilstande i forhold til jordpriserne.
Det er der holdt mange foredrag om – om banksektorens rolle heri – så det skal jeg undlade.
Regeringen rækker hånden ud til landbruget: Hvordan kan vi i fællesskab udvikle landbruget, så vi både kan leve af landbrug og leve med landbrug?
Statsstøtte er ikke vejen frem.
Vi skal give muligheder for at bidrage til bundlinjen i landbruget.
Konkret lægger finanslov 2012 op til at sætte gang i produktionen af økologiske landbrugsprodukter ved at stimulere efterspørgslen.
Det er klogt at spille sammen med markedet på denne måde.
Vedvarende energi vil i stor stil kunne give landbruget indtægter og afhjælpe miljøproblemer.
Desuden vil der være sund inspiration til de mange virksomheder, der udvikler teknologi hertil; biogas fra biomasse kan blive et tiltrængt bidrag til indtjeningen på den enkelte bedrift.
Vi ved, at danske landmænd er dygtige, godt uddannede og effektive.
Det vil vi gerne udnytte gennem godt landmandskab som en del af en fælles strategi for at øge samfundskagens størrelse i Danmark.
Vi tror, at der både er vilje, viden og forståelse, der kan bygge bro mellem landbrugets interesser og samfundets.
Et klogt samspil er for os at se vejen frem for landbruget og for samfundet
Samfundet skal lægge nogle fornuftige rammer, der sikrer disse hensyn, og landbruget skal have plads til at bruge sine kompetencer til at udfylde disse.
I forlængelse heraf vil jeg gerne på vegne af Socialdemokratiet, SF, Det Radikale Venstre og Enhedslisten fremsætte følgende:
Forslag til vedtagelse »Folketinget konstaterer med tilfredshed, at regeringen klart melder ud, at Danmark fortsat skal være et landbrugsland, og at der skal fokuseres på en produktion af fødevarer, som er økonomisk og miljømæssigt bæredygtig, hvor udviklingen af økologi spiller en særlig vigtig rolle.
Folketinget konstaterer endvidere med tilfredshed, at regeringen – som forberedelse af denne omstilling – grundigt vil analysere landbrugets vilkår og udviklingsmuligheder i et udredningsarbejde, der skal finde sted i en hurtigarbejdende natur- og landbrugskommission.